Angela Bowie

Mary Angela ("Angie") Bowie, o.s. Barnett (s. 1949 Kypros) on yhdysvaltalainen malli, näyttelijä, muusikko ja kirjailija. Hän oli vuosina 1970–1980 naimisissa rocktähti David Bowien kanssa. 

 Elämä ja ura 

 Varhaiset vuodet 
Mary Angela ”Angie” Barnett syntyi 25. syyskuuta 1949 Ayios Dhometiossa, Kyproksella, vanhemmilleen Helena Maria Galasille ja George Milton Barnettille. Hänen isänsä oli eversti Yhdysvaltain armeijassa ja työskenteli myöhemmin kaivosinsinöörinä Kyproksella. Hänen äitinsä oli lahjakas taidemaalari. Angie vietti varhaiset vuotensa perheensä kanssa Kyproksella ennen kuin matkusteli nuorena ympäri maailmaa ja opiskeli  Sveitsissä ja Britanniassa. Hän muutti Yhdysvaltoihin opiskelemaan Connecticut College for Women -oppilaitokseen, mutta hänet erotettiin pian suhteesta toisen naisopiskelijan kanssa. Hänen mukaan koulun virkailijat yllättivät heidät yhdessä ja pakottivat heidät koulun sairastupaan. ”Ajattelin itsekseni: ‘Taidan lähteä,’ mutta tyttöystäväni vietti neljä vuotta Yalen psykiatrisessa instituutissa, jossa hänelle sanottiin hänen olevan friikki. Se kokemus vaikutti kaikkeen, mitä myöhemmin tapahtui,” hän kertoi The Bay Area Reporter -lehdelle.

 Suhde David Bowien kanssa 
Teini-iän loppupuolella Angie oli muuttanut Lontooseen, jossa hän nopeasti uppoutui avantgarden ja rockin piireihin ja tunsi vihdoin olevansa enemmän kotonaan. Vuonna 1969 hän tapasi David Bowien Lontoossa ollessaan 19-vuotias. David Bowie oli hieman yli 20-vuotias. Angie osallistui myös yhteen Davidin keikoista tämän bändin The Feathersin kanssa The Roundhousessa. Muutamaa kuukautta myöhemmin he lähtivät treffeille kiinalaiseen ravintolaan ja tanssivat yhdessä klubilla. He nukkuivat yhdessä samana yönä, ja seuraavana aamuna Angie huomasi, että hänen seuralaistaan kiirehti kovasti lähtemään. ”Sellainen David oli — hän käytti seksiä samalla tavalla kuin kissa merkitsee reviirinsä. Meistä tuli ystäviä — olin hänen uskottunsa,” Angie Bowie kertoi Daily Mailille.

Pari avioitui vain vuotta myöhemmin,  Kentissä 19. maaliskuuta 1970. Angela otti tällöin käyttöön sukunimen Bowie siitä huolimatta, että se ei ollut edes hänen miehensä oikea nimi. Parilla oli avoin suhde jo ennen avioliittoa, ja tämä järjestely jatkui Angien mukaan myös häiden jälkeen. Itse asiassa Angie väittää, että heillä oli kolmen kimppa hääpäivää edeltävänä yönä. ”Kolmikkoja, nelikkoja, viisikkoja — en koskaan ollut yhden miehen nainen, enkä yhden naisen nainenkaan. Davidille tarjouksia tuli miehiltä ja naisilta niin paljon, että se oli lähes ylivoimaista,” hän kertoi Daily Mailille. David Bowien seksuaalisesta suuntautumisesta on spekuloitu paljon, ja laulajan omat lausunnot olivat usein ristiriitaisia. Angien mukaan he kuitenkin keskustelivat avoimesti seksuaalisuudestaan jo alusta lähtien ja ”me sovimme, että olemme biseksuaaleja.” 

Vaikka suhde oli epätavanomainen, he vaikuttivat ulospäin välittävän ja tukevan toisiaan puolisoina. Angie nousi lopulta lähes yhtä vaikutusvaltaiseksi glam rock -piireissä kuin miehensä, luoden itselleen uraa mallina ja näyttelijänä. Hän myös auttoi häntä kehittämään kuuluisan alter egonsa Ziggy Stardustin.

Pari sai 30. toukokuuta 1971 pojan Duncan Zowie Haywood Jones.  Kaikkien kertomusten mukaan David Bowie oli haltioissaan isyydestä. Kaikkien kertomusten mukaan heidän avioliittonsa oli epätavanomainen ja myrskyisä, ja se päättyi kymmenen vuoden jälkeen. Noin samaan aikaan, Angie Bowien mukaan, Davidin huumeiden käyttö riistäytyi käsistä. Vaikka Angie oli pitkään ollut lumoutunut rocktähdestä, hän tunsi olonsa “vapaaksi”, kun heidän suhteensa päättyi. He erosivat 8. helmikuuta 1980. Avioerossa Angie sai kertomansa mukaan 500 000 puntaa. Kohua herätti se, että hän jätti poikansa Davidin huoltajuuteen, koska ei halunnut riidellä huoltajuusoikeuksista.

Angie Bowie on kirjoittanut elämäkerrallisen teoksen Backstage Passes: Life On the Wild Side with David Bowie. 

 Elämä David Bowien jälkeen 
Hän on avoimesti biseksuaalinen. Avioeron jälkeen Angie Bowie aloitti suhteen muusikko Drew Bloodin kanssa, ja he saivat tyttären, Stacia Larranna Celeste Lipkan. Eron jälkeen hän ryhtyi suhteeseen sähköinsinööri Michael Gassettin kanssa. Pari muutti Acworthiin, Georgiaan, ja on yhä yhdessä. 

Hänen poikansa David Bowien kanssa, Duncan Jones, työskentelee nykyisin elokuvaohjaajana ja voitti jopa BAFTA-palkinnon vuoden 2009 elokuvasta Moon. Angie Bowie ja Duncan Jones ovat kuitenkin olleet pitkään vieraantuneita toisistaan, ja viime vuosina Angie on vahvistanut, ettei heillä edelleenkään ole yhteydenpitoa.

Aiheesta muualla
 Viralliset sivut  

Luokka:Yhdysvaltalaiset mallit
Luokka:Amerikanenglantilaiset
Luokka:Vuonna 1949 syntyneet
Luokka:Elävät henkilöt
Luokka:David Bowie